NARIADENIE KOMISIE (ES) č. 785/2006
z 23. mája 2006,
ktorým sa mení a dopĺňa nariadenie Rady (ES) č. 1210/2003 o niektorých osobitných obmedzeniach hospodárskych a finančných vzťahov s Irakom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1210/2003 zo 7. júla 2003 o niektorých osobitných obmedzeniach hospodárskych a finančných vzťahov s Irakom (1), a najmä na jeho článok 11 písm. c),
keďže:
(1)
V prílohe IV k nariadeniu (ES) č. 1210/2003 je uvedený zoznam fyzických a právnických osôb, orgánov alebo subjektov spojených s režimom bývalého prezidenta Saddáma Husajna, na ktoré sa vzťahuje zmrazenie finančných prostriedkov a hospodárskych zdrojov podľa tohto nariadenia.
(2)
Výbor pre sankcie Rady bezpečnosti Organizácie spojených národov 12. mája 2006 rozhodol o zmene a doplnení zoznamu zahŕňajúceho Saddáma Husajna a ostatných vyšších úradníkov bývalého irackého režimu, bezprostredných členov ich rodiny a subjekty vlastnené alebo riadené nimi alebo osobami konajúcimi v ich mene alebo na ich príkaz, ktorých sa má týkať zmrazenie finančných prostriedkov a hospodárskych zdrojov. Príloha IV by sa preto mala zodpovedajúcim spôsobom zmeniť a doplniť.
(3)
V prílohe IV k nariadeniu (ES) č. 1210/2003 sú uvedené názvy niektorých právnických osôb, orgánov alebo subjektov, ktoré boli pridané nariadením Komisie (ES) č. 979/2004 (2). Aby sa zabezpečil súlad so zoznamom, ktorý zostavil Výbor pre sankcie Rady bezpečnosti Organizácie spojených národov, názvy týchto právnických osôb, orgánov alebo subjektov by mali byť uvedené v prílohe IV k nariadeniu (ES) č. 1210/2003.
(4)
Kvôli zabezpečeniu účinnosti opatrení stanovených v tomto nariadení musí toto nariadenie nadobudnúť účinnosť okamžite,
PRIJALA TOTO NARIADENIE:
Článok 1
1. Príloha III k nariadeniu (ES) č. 1210/2003 sa týmto mení a dopĺňa tak, ako je stanovené v prílohe I k tomuto nariadeniu.
2. Príloha IV k nariadeniu (ES) č. 1210/2003 sa týmto mení a dopĺňa tak, ako je stanovené v prílohe II k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. mája 2006